b"\n_START_ARTICLE_\nHerba de Sant Benet\n_START_SECTION_\nMorfologia\n_START_PARAGRAPH_\nPlanta de port herbaci, pilosa per\xc3\xb2 no sedosa, d'uns 20-60cm. T\xc3\xa9 les fulles basals amb 5-7 fol\xc3\xadols molt desiguals i lobato\xe2\x80\x93dentats, el terminal m\xc3\xa9s gran que els altres i profundament lobat. Les fulles caulinars s\xc3\xb3n m\xc3\xa9s o menys tant llargues com amples, amb est\xc3\xadpules d'1 a 3 cm. La tija ordin\xc3\xa0riament ramificada i amb flors m\xc3\xa9s o menys nombroses._NEWLINE_Com \xc3\xa9s caracter\xc3\xadstic del g\xc3\xa8nere Geum (i d'alguns altres g\xc3\xa8neres de ros\xc3\xa0cies), les flors presenten un calicle envoltant el calze. Despr\xc3\xa9s de la florida hi trobem els s\xc3\xa8pals reflexos (o sigui, els s\xc3\xa8pals s'obren per dirigir-se enfora i avall). L'estil \xc3\xa9s glabre o b\xc3\xa9 poc pil\xc3\xb3s, articulat a la part superior, amb la part inferior persistent i acabada en ganxo i l'apical caduca abans de la maturitat. Respecte a les flors, s\xc3\xb3n erectes o inclinades, els p\xc3\xa8tals patents de color groc i d'uns 5-9mm. La fructificaci\xc3\xb3, s\xc3\xa8ssil, \xc3\xa9s formada per n\xc3\xbacules piloses d'uns 4-5mm._NEWLINE_Forma vital de Raunkjaer \xc3\xa9s la d'hemicript\xc3\xb2fit; planta herb\xc3\xa0cia, amb les gemmes persistents situades arran de terra.\n_START_SECTION_\nEcologia i h\xc3\xa0bitat\n_START_PARAGRAPH_\nLa planta creix, normalment en boscos caducifolis humits (Querco-Fagetea), per\xc3\xb2 tamb\xc3\xa9 \xc3\xa9s molt habitual en zones ruderals (cunetes de carreteres i camins, pastures, etc.). Al nostre \xc3\xa0mbit, es troba a l'estatge mont\xc3\xa0 i contrades mediterr\xc3\xa0nies plujoses, del nivell del mar als 1.650\xc2\xa0msnm, i excepcionalment fins als 1.900. T\xc3\xa9 distribuci\xc3\xb3 euro-siberiana (medioeuropea).\n_START_SECTION_\nUsos\n_START_PARAGRAPH_\nA l'\xc3\xa8poca medieval s'anomenava \xc2\xabl'herba bene\xc3\xafda\xc2\xbb, ja que es creia que tenia el poder de protegir d'esperits malignes i b\xc3\xa8sties verinoses. L'arrel d'aquesta planta es duia com a amulet. La part utilitzada com a droga es troba a les parts soterrades de la planta, per tant la part utilitzada \xc3\xa9s l'arrel i el rizoma.\n_START_SECTION_\nAcci\xc3\xb3 farmacol\xc3\xb2gica\n_START_PARAGRAPH_\nTradicionalment s'usa com antidiarreic, hemost\xc3\xa0tic local, aperitiu i antipir\xc3\xa8tic. Tot i aix\xc3\xb2, encara que aquestes accions no han sigut demostrades experimentalment, l'alt contingut en tanins fa possible que la droga presenti propietats astringents.\n_START_SECTION_\nIndicacions\n_START_PARAGRAPH_\nPopularment s'utilitza per via interna, en gastroenteritis i anor\xc3\xa8xia. En \xc3\xbas t\xc3\xb2pic per al tractament de ferides i \xc3\xbalceracions d\xc3\xa8rmiques i bucals, paradontopaties, dermatitis, eritemes i hemorroides.\n_START_SECTION_\nPosologia\n_START_PARAGRAPH_\nEs fan preparats de la droga per decocci\xc3\xb3 o normalment es pren mitjan\xc3\xa7ant infusions."